Гельбаши гъунэгъу мэхъу
Къэбэрдей-Балъкъэрым щыIэщ Тыркум щыщ къулыкъущIэ гуп. Гельбаши къалэм къикIа хьэщIэхэм Налшык зыщаплъыхьащ, щIыпIэм щыпсэухэм къадекIуэкI хабзэхэм щыгъуазэ зыхуащIащ.
Ахэр щыIащ къалэ администрацэм. Абы щытепсэлъыхьащ Налшыкрэ Гельбаширэ зэдэлэжьэнымкIэ щыIэ Iэмалхэм.
«Къэбэрдей-Балъкъэр Республикэмрэ Тыркумрэ куэд щIауэ зэхуаIэщ зэныбжьэгъугъэ зэхущытыкIэхэр, экономикэ, щIэныгъэ-техникэ щэнхабзэ зэпыщIэныгъэхэр. Ди фIэщ мэхъу тырку хьэщIэхэр аргуэру къызэрытхуэкIуам ди зэдэлэжьэныгъэм нэхъри зэрызригъэужьынур», — жиIащ къалэ округым и администрацэм и Iэтащхьэм и къалэнхэр зыгъэзащIэ Кладько Игорь.
Гельбаши къалэм и Iэтащхьэм и къуэдзэ Одабашы Екъуб къыхигъэщхьэхукIащ КъБР-м и артистхэм мы гъэм Тыркум щата концертыр ягу къызэринар. Абы къыдэкIуэу, къыхигъэщащ илъэс еплIанэ хъуауэ езыхэм я къалэм гъэ къэс бэнэкIэ хуитымкIэ щрагъэкIуэкI зэхьэзэхуэхэм Налшык и спортсменхэм ехъулIэныгъэ инхэр къызэрыщахьыр.
ЗэIущIэм и кIэухым Одабашы Екъуб щIыпIэ администрацэм и лIыкIуэхэр иригъэблэгъащ Тыркум кIуэну икIи Гельбаши къалэм теухуа тхылъ тыгъэ къахуищIащ бзищкIэ тхауэ, къалэм и дамыгъэр домбеякъым къыхэщIыкIауэ тету.
Кладько Игорь лIыкIуэхэм я унафэщIым къамэ гъэщIэрэщIа иритащ.
Одабашы Екъуб зи пашэ гупым хэтащ «Кавказ зэкъуэт» жылагъуэ зэгухьэныгъэм и унафэщI Генчер Толга, Гельбаши къалэм и администрацэм и комитетхэм я Iэтащхьэхэу Атак Мехметрэ Янык Къадиррэ, депутат Верлык Хаджер, журналист Ылыкан Мурат.
Республикэм зэрыщыIэну тхьэмахуэ зэхуакуитIым хьэщIэхэм я мурадщ КъБР-м щагъэзэщIэн папщIэ проектышхуэ зыбжанэ ягъэлъэгъуэну. Псалъэм и хьэтыркIэ, ахэр хьэзырщ Къэбэрдей-Балъкъэрым къэралитIыр зэзыпх бизнес зэхуаку зэгухьэныгъэ щызэтраухуэну.
Уянаевэ Заринэ.
